KLASA: 034-06/24-01/10

URBROJ: 711-02-01/05-2024-02

Zagreb, 28. veljače 2024.

**ŽELJKA VINCEK STRUGAR**

**privremena upraviteljica**

**trgovačkog društva Gradska tržnica d.o.o.**

**Predmet: očitovanje na zahtjev Željke Vincek Strugar**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. veljače 2024. zaprimilo je zahtjev za očitovanjem koji je podnijela Željka Vincek Strugar, privremena upraviteljica trgovačkog društva Gradska tržnica d.o.o. za obavljanje poslova tržnice na veliko i malo.

Uz podnesenom zahtjevu podnositeljica je navela da je zbog izvanrednog otkaza dosadašnjem direktoru u trgovačkom društvu Gradska tržnica d.o.o. za obavljanje poslova tržnice na veliko i malo imenovana privremena upraviteljica koja će navedenu dužnost obnašati do imenovanja nove Uprave – direktora te postavlja upit postoji li prema Zakonu o sprječavanju sukoba interesa („Narodne novine“, broj 143/21., u daljnjem tekstu: ZSSI) obveza privremenog upravitelja za podnošenjem imovinske kartice i/ili ostalih radnji prema navedenom Zakonu.

U prilog zahtjevu podnositeljica je dostavila Rješenje Trgovačkog suda u Varaždinu, posl. br. 4 R1-1/2024-3od 29. siječnja 2024. kojim je ista postavljena za privremenog upravitelja društva Gradska tržnica d.o.o. temeljem članka 423. stavka 6. Zakona o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19., 34/22., 114/22., 18/23. i 130/23.).

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 41. sjednici održanoj 28. veljače 2024., podnositeljici daje očitovanje kako slijedi.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu tog Zakona.

Uvidom u podatke sudskog registra Trgovačkog suda u Varaždinu utvrđeno je da je Grad Varaždin jedini osnivač trgovačkog društva Gradska tržnica d.o.o. za obavljanje poslova tržnice na veliko i malo te je stoga direktor – član Uprave istog trgovačkog društva dužan povodom obnašanja navedene dužnosti pridržavati se odredbi ZSSI-a. Iz istih je podataka razvidno da je Željka Vincek Strugar upisana kao privremena upraviteljica spomenutog trgovačkog društva imenovana Rješenjem Trgovačkog suda u Varaždinu broj 4 R1-1/2024-3 od 29. siječnja 2024.

Člankom 423. stavkom 6. Zakona o trgovačkim društvima propisano je da će, ako društvo nema nadzorni odbor ili ako on ne postupi onako kako je to propisano u prethodnome stavku istoga članka, sud na prijedlog zainteresirane osobe ili po službenoj dužnosti postaviti privremenog upravitelja koji nadomješta upravu društva do imenovanja potrebnog broja njezinih članova te je njegova dužnost da se brine oko imenovanja članova nove uprave, a do tada je ovlašten obavljati samo neodložne poslove.

Iz navedenog proizlazi da je funkcija privremenog upravitelja privremenog, prijelaznog karaktera, te je isti dužan brinuti se oko imenovanja nove uprave trgovačkog društva do kada je ovlašten obavljati samo neodložne poslove slijedom čega se njegove ovlasti ne mogu izjednačiti s ovlastima uprave trgovačkog društva.

Slijedom navedenog, Povjerenstvo zaključuje da Željka Vincek Strugar, privremena upraviteljica trgovačkog društva Gradska tržnica d.o.o. za obavljanje poslova tržnice na veliko i malo imenovana od strane Trgovačkog suda u Varaždinu, nije obveznica u smislu članka 3. stavka 1. točke 40. ZSSI-a te nije dužna podnijeti imovinsku karticu Povjerenstvu.

PREDSJEDNICA POVJERENSTVA

Aleksandra Jozić Ileković, dipl. iur.

Dostaviti:

1. Željka Vincek Strugar, privremena upraviteljica trgovačkog društva Gradska tržnica d.o.o. za obavljanje poslova tržnice na veliko i malo, putem dostavljene e-mail adrese
2. Objava na internetskoj stranici Povjerenstva
3. Pismohrana